Stimbeck (Gemeen Bissen)

**Stimbeck** () is en Dörp in de Gemeen Bissen in’n Landkreis Heidkreis, Neddersassen. Binnen de Gemeen billt de Oort en egen polietsche Oortschop.

Bi Stimbeck höört ok de lüttjen Öörd Grebenhoff un Drauhwel mit bi.

## Geografie

De Oort liggt in de Lümbörger Heid an dat Över von de Luh. Na Süden to liggt de Roofkamer. In’n Noorden stiggt dat Gelänn in’n Hollhorstbarg bet op en Höögd von 106&nbsp;m över NHN. De siedste Steed is dat Daal von de Luh mit 16&nbsp;m över NHN.

De Naveröörd sünd Hörpel, Döhl, Ebendörp un Drauhwel in’n Noorden, Grebenhoff un Swimmbeck in’n Noordoosten, Rehrhoff in’n Süüdoosten, Bissen un Hützel in’n Süüdwesten, Adolfshusen un Bossel in’n Westen un Volgern in’n Noordwesten.

## Historie

Stimbeck kummt 1243 as *Stenbecke* toeerst in de Oorkunnen vör, as dor von dat Klooster Hardehiusen in Westfalen ut dat ne’e Klooster Domus St. Mariae grünnt worrn is. Dat Klooster hett aver blots bet 1253 bestahn un is denn na Scharnbääk tagen. Dat Klooster Scharnbääk hett dor denn bet 1531 bestahn.

De Marienwarft Willemshoben hett 1936 den Drauhwel pacht, üm dor op 275 Hektar ene tarnte Fabrik för Seeminen to bedrieven. Dör düsse Anlaag is in düsse Johren ok de Inwahnertall von’n Oort önnig stegen. Na’n Tweten Weltkrieg sünd de Anlagen sprengt worrn. 

### Verwaltungsgeschicht

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Bocken in’n Kanton Soltau höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Behrn in’n Kanton Garlstörp.

De Oort hett vör 1852 to de Amtsvaagdie Amelkusen von dat Amt Winsen tohöört un denn bet 1885 to dat Amt Soltau. Na 1885 weer dat in’n Kreis Soltau. 1977 is dat Deel von’n Landkreis Soltau-Fambossel worrn, de 2011 den ne’en Naam Landkreis Heidkreis kregen hett.

De Oort hett fröher en egen Buurschop billt un later en Gemeen. Düsse Gemeen hett von 1852 af an den Naam Gemeen Hützel dragen. De Gemeen Hützel is 1922 in de twee Gemenen Hützel un Stimbeck opdeelt worrn. Düsse Gemeen is an’n 16. März 1974 mit de Gemeenreform in Neddersassen Deel von de Gemeen Bissen worrn. Sietdem billt Stimbeck binnen de Gemeen en Oortschop mit egen Oortsvörsteiher.

### Inwahnertall

: * tohoop mit Grebenhoff

### Religion

Stimbeck is evangeelsch-luthersch präägt un höört to dat Kaspel von de Antoniuskark in Bissen.

För de Kathoolschen is de St.-Maria-von’n-hilligen-Rosenkranz-Kark in Soltau tostännig.

De Doden warrt op’n Karkhoff Hützel begraven, de in de Midd twüschen Hützel un Stimbeck liggt.

### Oortsvörsteihers

* –31. Oktober 2016: Hans-Heinrich Rüther
* 1. November 2016–: Kerstin Lunau

## Kultur

En Denkmaal för de Fullenen ut de twee Weltkrieg’ steiht op’n Karkhoff.

### Verenen

De Schüttenvereen Hützel-Stimbeck is 1909 grünnt worrn un de TuS Stimbeck 1963.

## Weertschop un Infrastruktur

Stimbeck hett en egene freewillige Füürwehr, de 1928 grünnt worrn is. Vörher weer de Füürwehr in Hützel för Stimbeck mit tostännig.

### Verkehr

Dör Stimbeck löppt de Kreisstraat 4, de in’n Süüdwesten över Hützel na Bissen an de Landsstraat 212 ran geiht un in’n Noordoosten över Grebenhoff na’n Landkreis Lümborg un dor as K&nbsp;44 na Swimmbeck, Soosdörp, Rulfsen un Raben. In Grebenhoff geiht von de K&nbsp;4 na Süden över de Luh de K&nbsp;39 af, de in’n Süden von Bissen an de L&nbsp;211 ran föhrt. In’n Noorden föhrt de K&nbsp;50 na de K&nbsp;6. Von dor kummt een na Hörpel un Ebendörp.

De nächste Autobahn is de Autobahn 7 (Afsnidd Hamborg–Hannover). De Opfohrten 42 Ebendörp, 43 Bissen un 43a Snevern doot all so söss bet söven Kilometer wied weg von Stimbeck liggen.

De nächste Bahnhoff is so bi 18 Kilometer wied weg de Bahnhoff Munste an de Bahnlien Ülzen–Langwedel in’n Süden. De Bahnhoff Soltau-Noord an de Heidbahn is 20 Kilometer in’n Süüdwesten. Von 1913 bet 1975 hett dat op de Bahnlien Lümborg–Soltau Personenverkehr geven un Stimbeck harr in disse Tied en egen Bahnhoff. Op de Bahnlien Winsen–Hützel hett dat von 1910 bet 1970 Personenverkehr geven. De Bahnhoff Hützel weer twee Kilometer in’n Westen.

### Scholen

Stimbeck hett en egen Kinnergoorn.

## Footnoten





## Weblenken